ΘΟΔΩΡΟΣ ΓΡΑΜΜΑΤΑΣ

Η ΣΟΦΟΚΛΕΟΥΣ ΟΔΟΣ ΣΤΟ ΝΕΟΕΛΛΗΝΙΚΟ ΘΕΑΤΡΟ

Στόχος της εισήγησής μας είναι η επισήμανση της παρουσίας του Σοφοκλή στο Νεοελληνικό Θέατρο από τα πρώτα του βήματα στην περίοδο του Διαφωτισμού, μέχρι σήμερα. Επειδή η έννοια «θέατρο» εμπεριέχει ταυτόχρονα τόσο τη σκηνική πράξη, όσο και τη δραματική παραγωγή, η έρευνά μας θα εξακτινωθεί εξίσου και προς τις δύο κατευθύνσεις. Θα προσπαθήσουμε δηλαδή να εντοπίσουμε σκηνικές ερμηνείες τραγωδιών του Σοφοκλή που αποτέλεσαν ορόσημα και σηματοδότησαν την πορεία των σύγχρονων προσεγγίσεων όχι μόνο στα δικά του έργα, αλλά στο σύνολο της αρχαίας τραγωδίας, ενώ ταυτόχρονα θα καταγράψουμε και σχολιάσουμε περιπτώσεις πρωτότυπων θεατρικών έργων που γράφτηκαν από νεοέλληνες συγγραφείς, έχοντας ως άμεσα ή έμμεσα πρότυπα τα έργα εκείνου.

Με τη σημασία αυτή, η μελέτη μας υπερβαίνει τα όρια του συγκεκριμένου τραγικού ποιητή της αρχαιότητας και διευρύνεται στη γενικότερη ερμηνεία πρόσληψης της αρχαίας τραγωδίας από το νεοελληνικό θέατρο και στις ρητές ή άρρητες σχέσεις που συνδέουν τον αρχαίο με το νεότερο ελληνισμό.

Ξεκινώντας από την παράμετρο της σκηνικής πράξης, μπορούμε να σταθούμε σε μερικές αντιπροσωπευτικές παραστάσεις έργων του Σοφοκλή (και κατ’ επέκταση της αρχαίας τραγωδίας) που, με τον τρόπο τους, αποτέλεσαν σταθμούς για την περαιτέρω σκηνική απόδοση του αρχαιοελληνικού δράματος. Επειδή το νεοελληνικό θέατρο βρίσκεται σε διαρκή και άμεση επικοινωνία με το ευρωπαϊκό, αποτελώντας συγκεκριμενοποίηση και εξειδίκευση των γενικότερων τάσεων και απόψεων που επισημαίνονται πρωταρχικά σ’ αυτό, η έρευνά μας πρέπει να αναχθεί σε αρχετυπικές παραστάσεις τραγωδιών του Σοφοκλή, που λειτουργούν εμβληματικά, όχι μόνο για το νεοελληνικό, αλλά και το παγκόσμιο θέατρο στο σύνολό του.

Μια παρόμοια προσέγγιση οφείλει να εντοπίσει την αφετηριακή παράσταση του Οιδίποδα Τυράννου στο θέατρο της Ακαδημίας των Olimpici στην Vicenza το 1585, η οποία βέβαια δε σχετίζεται με το ζητούμενο, αλλά καταγράφεται απλά και μόνο για ιστορικούς λόγους. Εκείνη όμως που, κατά κάποιο έμμεσο τρόπο, συνδέεται με την ελληνική πραγματικότητα είναι η παράσταση της Αντιγόνης το 1841 από τον Ludwig Tieck στο αυλικό θέατρο του Πότσδαμ αρχικά και στη συνέχεια σε άλλα θέατρα της Γερμανίας, όπως της Δρέσδης, Λειψίας, Μονάχου και Μάινχαιμ. Ο Γερμανός ρομαντικός ποιητής, θεατρικός συγγραφέας και σκηνοθέτης, συλλαμβάνει την απόδοση του έργου με ένα τέτοιο τρόπο, ώστε η λειτουργία του χώρου να είναι καθοριστική για την ανάπτυξη και αντίστοιχα την παρακολούθηση της σκηνικής δράσης. Γι’ αυτό διευρύνει ημικυκλικά τη σκηνή πάνω από τον χώρο της ορχήστρας του θεάτρου και δημιουργεί συνθήκες αντίστοιχες μ’ αυτές του αρχαιοελληνικού αμφιθεάτρου. Η παράσταση αυτή αποτέλεσε ορόσημο στην απόδοση του αρχαίου δράματος και προφανώς ελήφθη σοβαρά υπόψη του Max Reinhardt, όταν εκείνος προχωρεί στη σκηνοθεσία του Οιδίποδα Τυράννου το 1910 στο Μόναχο, μέσα στη σκηνή ενός τσίρκου. Πιστεύοντας στη μαγεία του θεάτρου, στην ποίηση και την ψευδαίσθηση της σκηνικής δημιουργίας που συντελείται με το φωτισμό, την μαζική κίνηση των ηθοποιών, την υπέρβαση του νατουραλισμού που είχε καθιερώσει στη Γερμανία ο Otto Brahm, προσπαθεί να αναπαραστήσει το σκηνικό χώρο του αμφιθεάτρου, μέσα σε κλειστό χώρο, με υπερβολικά μεγάλο αριθμό ηθοποιών αλλά και θεατών, σε μια εσωτερική ιδιάζουσα επικοινωνία. Δίνει έμφαση στο ρόλο του χορού, ο οποίος, αν και πολυμελής διαθέτει συλλογικότητα και εκφράζει ως σύνολο μια ενιαία ταυτότητα. Ενισχύει την μαζικότητα της σκηνικής κίνησης και ευνοεί τη συμμετοχή των θεατών στα σκηνικά διαδραματιζόμενα, υποβαθμίζοντας σχετικά τον πρωταγωνιστικό ρόλο του ηθοποιού. Το πρότυπο αυτό του Reinhardt αλλά και έμμεσα του Tieck, είχε κατά νου ο πρώτος κορυφαίος Έλληνας σκηνοθέτης αρχαίου δράματος, στον οποίο θα αναφερθούμε στη συνέχεια της εργασίας μας, ο Φώτος Πολίτης. 

Πριν όμως από τη δική του μνημειώδη παράσταση προηγήθηκε μια άλλη, η οποία δόθηκε στην Αθήνα από ξένο θίασο στο τέλος του 19ου αιώνα και η οποία ποικιλότροπα επέδρασε στη δημιουργία της σκηνοθετικής προσέγγισης του τραγικού λόγου στην Ελλάδα. Πρόκειται συγκεκριμένα για τον Οιδίποδα Τύραννο που παρουσίασε στις 28 Σεπτεμβρίου 1899 η Commedie Française στο Δημοτικό Θέατρο Αθηνών, με τον Jean Mounet-Sully στον ομώνυμο ρόλο. Προικισμένος με πλαστικότητα του σώματος και μεγάλη ευαισθησία, με εξαιρετικές υποκριτικές δυνατότητες έκφρασης του εσωτερικού πάθους και της έντασης του ρόλου, ο Γάλλος ηθοποιός έφτανε σε ακραίες υποκριτικές κινήσεις, που συζητήθηκαν και σχολιάστηκαν αρνητικά αλλά και θετικά, από το αθηναϊκό κοινό. Οι κριτικοί των εφημερίδων βρίσκουν ευκαιρία να επιτεθούν ενάντια στο βερμπαλισμό και την αντιθεατρικότητα των αρχαιοπρεπών και αρχαιόγλωσσων παραστάσεων του Μιστριώτη και των οπαδών του και να προτείνουν την ανάγκη μετάφρασης των αρχαίων κειμένων στη δημοτική, αλλά και ανανέωσης της σκηνικής ερμηνείας του αρχαίου δράματος, με βάση τα στοιχεία που παρουσίαζε η συγκεκριμένη παράσταση. 

Κατ’ αυτόν τον τρόπο , για πρώτη ίσως φορά, γίνεται αντιληπτό και κατανοητό ότι το αρχαίο Ελληνικό Θέατρο δεν είναι φιλολογία, που θα πρέπει να προσεγγισθεί και να κατανοηθεί σωστά με βάση γραμματικο-συντακτικούς κανόνες, αλλά σύνθετη καλλιτεχνική δημιουργία, που θα πρέπει να προσληφθεί μέσα από μια αισθητικά άρτια επικοινωνιακή σχέση των θεατών προς το σύνολο του σκηνικού θεάματος.

Η αρτιότητα της υποκριτικής του πρωταγωνιστή και των άλλων ηθοποιών, η αξιοποίηση των εικαστικών κωδίκων της παράστασης και η κομψότητα της σκηνικής κίνησης, εντυπωσίασε το κοινό και την κριτική, που για πρώτη φορά αντιμετώπισε τη θεατρική απόδοση της τραγωδίας με βάση δεδομένα της όψης και όχι του περιεχομένου της (Σιδέρης,1976: 142-160).

Μέχρι τότε, παραστάσεις αρχαίου δράματος και συγκεκριμένα έργων του Σοφοκλή, είχαν αποτελέσει δειλές απόπειρες μαθητικών, φοιτητικών και μικτών ερασιτεχνικών θιάσων, μέσα στα πλαίσια διδασκαλίας των αρχαίων ελληνικών, χωρίς ιδιαίτερες αισθητικές και καλλιτεχνικές απαιτήσεις. Ο γάμος του βασιλιά Γεωργίου Α΄ και της Όλγας που έγινε στο τέλος του 1867, έδωσε την ευκαιρία για πρώτη φορά να παρασταθεί στην  Αθήνα στο Ωδείο Ηρώδου του Αττικού από επαγγελματικό θίασο ελλήνων ηθοποιών (με φοιτητές στους δευτερεύοντες ρόλους) η Αντιγόνη σε μετάφραση Αλέξανδρου Ρίζου Ραγκαβή και σκηνοθεσία του πανεπιστημιακού καθηγητή Αθανασίου Ρουσόπουλου (Σιδέρης, 1976: 42-45). Η παράσταση αυτή έδωσε το στίγμα και καθόρισε ουσιαστικά και τις υπόλοιπες που ακολουθούν κατά τη διάρκεια του 19ου αιώνα, αφού πρόκειται ουσιαστικά για εγκεφαλικές δημιουργίες που πληρούν τους όρους μιας πιστής φιλολογικής απόδοσης, αλλά απέχουν πολύ από την αισθητική αρτιότητα και την καλλιτεχνική δημιουργία του σκηνικού έργου Τέχνης. 

Μεγάλη ευθύνη γι’ αυτό φέρουν οι «σκηνοθέτες»(έννοια στην κυριολεξία ανύπαρκτη την εποχή για την οποία κάνουμε λόγο) και γενικά οι υπεύθυνοι των παραστάσεων, οι συνεργάτες τους, αλλά τελικά και το ίδιο το κοινό στο οποίο απευθύνονται. Γιατί φιλόλογοι και αρχαιογνώστες, συνήθως οι πρώτοι, έχουν πλήρη άγνοια από τις τεχνικές και τις πρακτικές της σκηνοθεσίας, εμμένοντας γι αυτό στη σιγουριά που τους παρέχει το πνεύμα και το περιεχόμενο του κειμένου, το οποίο μπορούν να κατανοήσουν και ερμηνεύσουν με ευχέρεια, αγνοώντας ή αποφεύγοντας να επεκταθούν στην όψη του έργου, δηλαδή στα μέσα και τις δυνατότητες σκηνικής ερμηνείας του. Αν σ’ αυτό συνυπολογίσουμε τη γλώσσα στην οποία αποδίδεται ο αρχαίος λόγος, μια γλώσσα εντελώς αντιποιητική και ξένη προς τις καλλιτεχνικές ευαισθησίες και ανάγκες του Θεάτρου, τότε γίνεται κατανοητό το ύφος της παράστασης και ο τρόπος αντιμετώπισης και απόδοσης του αρχαίου τραγικού λόγου.

Στα προηγούμενα, πρέπει να προσθέσουμε και την πρακτική εμπειρία και τη σκηνική πραγματικότητα των άλλων συντελεστών της παράστασης, ιδιαίτερα των ηθοποιών, οι οποίοι συχνά ήταν ερασιτέχνες φοιτητές, που μέσα από τη συμμετοχή τους στο σκηνικό θέαμα, έβλεπαν μια πρακτική εξοικείωση με τον αρχαίο ελληνικό λόγο, ή τουλάχιστον μια βιωματική μέθεξη στο αυθεντικό πνεύμα της δημιουργίας των τριών μεγάλων τραγικών ποιητών της αρχαιότητας.

Αλλά και στην περίπτωση ακόμα που η σκηνική ερμηνεία του έργου υποστηριζόταν από επαγγελματίες ηθοποιούς, η έλλειψη παιδείας, σωστής διδασκαλίας στην υποκριτική και την κινησιολογία, σε συνδυασμό με την επιβίωση ερμηνευτικών κωδίκων του παρελθόντος (περίοδος προεπαναστατικού Θεάτρου του Διαφωτισμού) έντονα ιδεολογικά φορτισμένων και αισθητικά αγκυλωμένων, οδηγούσε στη δημιουργία ενός τυποποιημένου θεάματος ελάχιστα ζωντανού και οικείου προς τις ανάγκες του σύγχρονου κοινού. 

Αυτός ο τελευταίος παράγοντας, με τη σειρά του, (το κοινό στην αίθουσα), στερούμενος ουσιαστικής εξοικείωσης με τη θεατρική πράξη, επηρεασμένο από ιδεολογικούς και συναισθηματικούς μάλλον παράγοντες, ή από γνήσια αναζήτηση αισθητικής απόλαυσης, έβλεπε στη σκηνική απόδοση του αρχαίου δράματος το υποκατάστατο των κοινωνικών του αδιεξόδων και την ικανοποίηση των αναζητήσεών του, υπεραναπληρώνοντας τις ελλείψεις της αντικειμενικής του πραγματικότητας. Κατ’ αυτόν τον τρόπο η αρχαΐζουσα και η καθαρεύουσα γλώσσα, ο βερμπαλισμός και η εγκεφαλική απόδοση του θεατρικού λόγου και η εμμονή στην απόδοση του πρωτότυπου δραματικού κειμένου, η υπερφόρτιση του αξιακού και εννοιολογικού κόσμου του έργου, σε βάρος της αισθητικής του αποτίμησης, αποτελούσαν αρετές και ζητούμενα για μια μεγάλη μερίδα θεατών που σύχναζαν στα θεάματα της αρχαίας τραγωδίας, εξοικειωμένων κατά πολύ με το είδος μέσα από πολλαπλές και ποικιλότροπες μεταγραφές και αποδόσεις του από νεότερους ευρωπαίους, (V.Alfieri, P.Metastasio), αλλά και έλληνες δραματικούς συγγραφείς (Δ.Βερναρδάκης, Σπ.Βασιλειάδη). Αντίθετα, ο λαός έμενε σχεδόν αδιάφορος σ’ αυτή τη μανία των λογίων για αναβίωση της τραγωδίας, προτιμώντας τα δικά του θεάματα της παντομίμας και του Θεάτρου Σκιών, των βαριετέ και των καφέ αμάν, ή στην καλύτερη περίπτωση, της μονόπρακτης κωμωδίας και αργότερα του κωμειδυλλίου, του δραματικού ειδυλλίου και της επιθεώρησης.

Αντιπροσωπευτικές τέτοιες παραστάσεις, κατά τη διάρκεια του 19ου αιώνα, μπορούμε να θεωρήσουμε το ανέβασμα του Οιδίποδα Τυράννου στις 23 Μαΐου 1887 στο Θέατρο Ολύμπια από μικτό φοιτητικό και επαγγελματικό θίασο, που έπαιρνε μέρος στον εορτασμό των πενήντα χρόνων από την ίδρυση του Καποδιστριακού Πανεπιστημίου στην Αθήνα (1837-1887), των Περσών στις 19 Οκτωβρίου 1889 στο Δημοτικό Θέατρο Αθηνών, στο γάμο του πρίγκιπα Κωνσταντίνου και της Σοφίας , της Αντιγόνης στις 27 Μαρτίου 1896 στο Δημοτικό Θέατρο Αθηνών, από φοιτητικό θίασο και πάλι, κάτω από την πνευματική καθοδήγηση του καθηγητή Γεωργίου Μιστριώτη, ο οποίος από τότε θα δεσπόσει για μεγάλη περίοδο στις συζητήσεις και στις απόπειρες ερμηνείας αρχαίου δράματος που ακολουθούν. 
Με την έναρξη του 20ου αιώνα το ζήτημα της σκηνικής απόδοσης του αρχαίου δράματος μπαίνει στις πραγματικές διαστάσεις του, όταν για πρώτη φορά ο Κωνσταντίνος Χρηστομάνος στη Νέα Σκηνή και ο Θωμάς Οικονόμου στο Βασιλικό Θέατρο εισάγουν την τέχνη της σκηνοθεσίας στην Ελλάδα. Ο πρώτος δίνει έμφαση στην αισθητική της παράστασης, φροντίζοντας τα σκηνικά και τα κοστούμια, το διάκοσμο και τα οπτικο-ακουστικά εφέ, ακολουθώντας τα αντίστοιχα  ευρωπαϊκά πρότυπα του αισθητισμού. Ο δεύτερος, συνεχίζει την πιο παραδοσιακή προσέγγιση των επίσημων κρατικών Θεάτρων της Ευρώπης (Βιέννης, Βερολίνου, Μονάχου), δίνοντας περισσότερο έμφαση στο περιεχόμενο του έργου, άρα προτεραιότητα στη φιλολογική ανάγνωση του κειμένου μάλλον, ή στη σκηνική ερμηνεία του. Οι απόψεις αυτές, παρ’ όλες τις επιμέρους διαφορές που παρουσιάζουν στο σύνολό τους, αποτελούν μια καθαρά θεατρική αντιμετώπιση της αρχαίας τραγωδίας, η οποία έρχεται να αντιπαρατεθεί διαμετρικά στις προγενέστερες αυτόχθονες απόπειρες, με αντιπροσωπευτική την περίπτωση της άποψης Μιστριώτη. (Σιδέρης, 1963: 35-36)

Το δραματικό κείμενο δεν προσεγγίζεται πια ως μουσειακό αντικείμενο με σεβασμό και φροντίδα, αλλά που στερείται από λειτουργικότητα και ζωντάνια, από αμεσότητα στην επικοινωνία του με το σύγχρονο κοινό. Αντίθετα αντιμετωπίζεται ως καλλιτεχνικό προϊόν λόγου με αυθύπαρκτη και αυτοδύναμη αξία δυνάμει εγγεγραμμένη στο κείμενο (θεατρικότητα), που έχει ανάγκη από τη σκηνική της μορφοποίηση για να επιτελέσει την ουσιαστική αποστολή του: την ψυχική ανάταση, την πνευματική διέγερση και την αισθητική συγκίνηση των θεατών.

Παραστάσεις τραγωδιών του Σοφοκλή δίνονται ήδη από το 1903, όταν στις 2 Νοεμβρίου η Νέα Σκηνή παρουσιάζει την Αντιγόνη για μια μόνο βραδιά, σε μετάφραση στη δημοτική από τον Κ.Μάνο, ο οποίος υλοποιεί την προτροπή του Παλαμά για μετάφραση της τραγωδίας στη ζωντανή δημοτική γλώσσα, ενώ το Βασιλικό Θέατρο ανεβάζει Οιδίποδα Τύραννο στις 9 Δεκεμβρίου 1903, με εμφανείς τις επιδράσεις από την πρόσφατη παράσταση του ίδιου έργου από την Commedie Française. 

Ενδιαφέρουσα είναι επίσης η παράσταση του ίδιου έργου στις 16 Μαρτίου 1906 στο Παναθηναϊκό Στάδιο, με θίασο του Βασιλικού Θεάτρου σε σκηνοθεσία Άγγελου Βλάχου, ο οποίος στις 5 Δεκεμβρίου του ίδιου έτους υπογράφει τη σκηνοθεσία της Ηλέκτρας του Σοφοκλή στο κλειστό θέατρο της οδού Αγίου Κωνσταντίνου, στο οποίο παρουσιάζεται και ο Οιδίπους επί Κολωνώ, στις 4 Δεκεμβρίου 1907. (Σιδέρης, 1976:221-228). Οι παραστάσεις αυτές δεν έχουν κάτι το εξαιρετικό για το οποίο αξίζουν να μνημονευθούν. Αν το κάνουμε είναι γιατί ουσιαστικά αποτελούν τις πρώτες απόπειρες σκηνικής ερμηνείας των τραγωδιών του Σοφοκλή και κατ’ επέκταση του αρχαίου δράματος στο σύνολό του.

Παράσταση-ορόσημο όμως αποτελεί εκείνη που δίνεται στις 21 Μαΐου 1919 από τη σκηνή του θεάτρου Ολύμπια με την Εταιρία Ελληνικού Θεάτρου. Πρόκειται για τον Οιδίποδα Τύραννο σε σκηνοθεσία Φώτου Πολίτη με τον Αιμίλιο Βεάκη στον ομώνυμο ρόλο. Στην παράσταση αυτή ο Έλληνας σκηνοθέτης ακολουθεί πιστά και εφαρμόζει τις αρχές του «δασκάλου» του Max Reinhardt. Απογυμνώνει τη σκηνή και καταργεί την αυλαία, προεκτείνει τη δράση μέσα στην πλατεία αφαιρώντας καθίσματα από τις πρώτες σειρές, εισάγει υποβλητικό φωτισμό, φροντίζει ιδιαίτερα την υποκριτική και την κίνηση των ηθοποιών του, την εκφορά του τραγικού λόγου και την όρχηση του χορού. (Γλυτζουρής, 2001: 164-166)

Το πιο σημαντικό και ρηξικέλευθο όμως βήμα που έκανε ως σκηνοθέτης, ήταν η διαμόρφωση του σκηνικού χώρου, σε τρόπο που να δημιουργήσει τις κατάλληλες συνθήκες για την απόδοση του έργου πιο κοντά στις παραμέτρους πρόσληψής της τραγωδίας στο φυσικό της χώρο, τη σκηνή του αρχαιοελληνικού αμφιθεάτρου. Μετακίνησε όλη τη δράση έξω από την κλασική σκηνή της boîte italienne  δημιουργώντας πάνω σ’ αυτή το παλάτι του Οιδίποδα και φτιάχνοντας ένα μεγάλο πλατύσκαλο μπροστά απ’ αυτό, όπου (και στα σκαλοπάτια που το περιέβαλαν από τρεις πλευρές), σκηνοθέτησε τη δράση. Μπροστά του και μέσα πια στη πλατεία, αφαίρεσε τρεις σειρές καθισμάτων, σε τρόπο που δημιουργήθηκε ένας κενός χώρος, στον οποίο θα μπορούσε να κινηθεί ο χορός. Κατ’ αυτόν τον τρόπο δημιουργήθηκε η ψευδαίσθηση του αρχαιοελληνικού Θεάτρου και δόθηκε η τρισδιάστατη δυνατότητα επικοινωνίας του θεατή με τα δρώντα πρόσωπα, τα οποία ήταν ορατά από όλες τις πλευρές, άμεσα προσιτά από τις αισθήσεις του. (Σιδέρης, 1976: 266-278)

Παρ΄ όλες τις επιφυλάξεις που κάποιοι είχαν διατυπώσει γι αυτή τη μεταφορά στην Ελλάδα  σκηνοθετικών ευρημάτων και προτάσεων ήδη γνωστών από τη Γερμανία, για την ακαταλληλότητα του κλειστού χώρου στην απόδοση μιας παρόμοιας ερμηνείας και τις επιφυλάξεις που είχαν εκφραστεί για το σύστημα της ομαδικής απαγγελίας του χορού (Μελάς, 1960: 136-137), η παράσταση είχε εξαιρετική επιτυχία, σε τρόπο που αποτέλεσε σταθμό για τις μεταγενέστερες απόπειρες ερμηνείας του αρχαίου δράματος.(Φεσσά-Εμμανουήλ, 1999: 39-40)

Ένας άλλος ενδεχομένως ακόμα πιο σημαντικός σταθμός στην ιστορία της σκηνοθεσίας αρχαίου δράματος στο νεοελληνικό θέατρο και ειδικότερα έργων του Σοφοκλή, είναι η παράσταση της Ηλέκτρας που δίνεται στο Ωδείο Ηρώδου του Αττικού αρχικά το 1936 και επαναλαμβάνεται στην μνημειακή απόδοση της 21ης Σεπτεμβρίου 1938 στο θέατρο της Επιδαύρου, σε σκηνοθεσία Δημήτρη Ροντήρη, εγκαινιάζοντας με επιτυχία την πρόταση επαναφοράς του αρχαίου τραγικού λόγου στον φυσικό του χώρο.

 Η αφετηρία βέβαια παρόμοιων προσπαθειών ανάγεται στον 19ο αιώνα, όταν το 1888 η Commedie Française με τον J.Mounet-Sully παρουσιάζει τον Οιδίποδα Τύραννο στο ρωμαϊκό θέατρο της Orange, στη νότια Γαλλία, ενώ ο Ιταλός καθηγητής Ettore Romagnioli επαναλαμβάνει το ίδιο έργο στο ρωμαϊκό θέατρο του Fiesole  (Ιταλία) το 1911.

Αλλά και στην Ελλάδα, αντίστοιχες απόπειρες ανάγονται ήδη στις αρχές του 20ου αιώνα, όταν ο γαλλικός θίασος παρουσιάζει την Ιφιγένεια εν Αυλίδι, στις 29 Οκτωβρίου 1904 στο Παναθηναϊκό Στάδιο, χώρο στον οποίο λίγο αργότερα (16 Μαρτίου 1906) ο Άγγελος Βλάχος σκηνοθετεί τον Οιδίποδα Τύραννο. Στην ίδια τάση αξιοποίησης του υπαίθριου χώρου για την παράσταση αρχαίου δράματος, εντάσσεται ακόμα η απόδοση της Αντιγόνης από τη Μαρίκα Κοτοπούλη στις 20 Αυγούστου 1924 στο Ωδείο Ηρώδου του Αττικού, όπως επίσης και η Εκάβη σε σκηνοθεσία Φ.Πολίτη στο Παναθηναϊκό Στάδιο στις 26 Σεπτεμβρίου 1927 με τον Αιμ.Βεάκη και την Μ.Κοτοπούλη. Πιο σημαντική όμως προσπάθεια για χρησιμοποίηση των υπαίθριων αρχαιοελληνικών αμφιθεάτρων στην απόδοση αρχαίου δράματος, μπορεί να θεωρηθεί αυτή που επιχειρείται από το ζεύγος Άγγελου και Εύας Σικελιανού στους Δελφούς το 1927 και το 1930, με την παράσταση του Προμηθέα Δεσμώτη και των Ικέτιδων αντίστοιχα. Παρ’ όλα αυτά, εκείνος που καθιερώνει την παράσταση του αρχαιοελληνικού δράματος στο φυσικό χώρο υποδοχής του, είναι ο Δημήτρης Ροντήρης, με την παράσταση της Ηλέκτρας που μόλις μνημονεύθηκε. Ο σκηνοθέτης, ως πρωταρχικό του μέλημα θέτει την ανάδειξη του τραγικού λόγου, το σεβασμό στο κείμενο και την απόδοση του περιεχομένου αξιακού κόσμου ο οποίος προβάλλεται από το δραματικό ποιητή. Πιστεύει στο βαθιά θρησκευτικό αλλά και ανθρώπινο πνεύμα της τραγωδίας και αναγνωρίζει τον γενικότερα τελετουργικό χαρακτήρα του αρχαίου Θεάτρου, γεγονός που καθορίζει τις επιλογές του για τη σκηνική ερμηνεία των έργων σε ανοιχτό χώρο, ως μια προσπάθεια επαναφοράς και τοποθέτησης του κειμένου στο φυσικό του περιβάλλον, σύμφωνα άλλωστε με την προϋπάρχουσα ελληνική και ευρωπαϊκή εμπειρία. Γι αυτό αποδίδει ιδιαίτερη βαρύτητα στην υποκριτική, αφήνοντας στο περιθώριο θέματα εικαστικής πλαισίωσης, τα οποία ανέθετε εξ ολοκλήρου στους συνεργάτες του. 

Στόχο του έχει να αναδείξει το στοιχείο της τραγικότητας και να κάνει συμμέτοχους σ’ αυτό τους σύγχρονους θεατές. Να τους μεταδώσει  μέσα από τη σκηνική ερμηνεία του κειμένου, το τραγικό ρίγος, το ιερό δέος, και την πραγματική αισθητική συγκίνηση που βίωναν οι θεατές στα θέατρα της κλασικής αρχαιότητας. Να αποφύγει την μουσειακή αναπαράσταση και να επιδιώξει την μετάδοση των αιώνιων αξιών που περιέχει ο τραγικός λόγος, στηριζόμενος σε στοιχεία από τη σύγχρονη ελληνική πραγματικότητα που καταδείχνουν την ενότητα και τη συνέχεια του ελληνισμού από την αρχαιότητα μέχρι τη σύγχρονη εποχή. Κατά συνέπεια απέρριπτε κάθε απόπειρα φιλολογικής αντιμετώπισης της τραγωδίας, δίνοντας έμφαση στην υποκριτική των ηθοποιών και την άψογη εκφορά του τραγικού λόγου, στηριζόμενος στα δεδομένα του σύγχρονου ελληνισμού και το διαχρονικό υλικό της πολιτιστικής του παράδοσης, γεφυρώνοντας το χρονικό διάστημα που μεσολαβεί ανάμεσα στην εποχή παραγωγής και την εποχή πρόσληψης του θεατρικού έργου. 

Στα χορικά μέρη αρχικά έδειξε προτίμηση στην συνεκφώνηση του λόγου από τα μέλη του χορού και τη σχηματοποίησή του σε αυτοτελή υποσύνολα κινούμενα στο σκηνικό χώρο, ενώ στη συνέχεια προχώρησε στην επιλογή του άδοντος χορού ακολουθώντας προγενέστερους πειραματισμούς. Η τεχνική αυτή του «σπρέχκορ» αν και ήταν ήδη γνωστή στην Ελλάδα από προγενέστερες παραστάσεις ξένων θιάσων (1927), με τη μεσολάβηση του Δ.Ροντήρη αποκτά μια αυτονομία και αισθητική αρτιότητα, απόλυτα συμβατή με τη γενικότερη άποψή του για τη σκηνική ερμηνεία του αρχαίου δράματος. Στο φυσικό ρυθμό της ομαδικής εκφοράς του λόγου από το χορό, προσθέτει την κίνηση σε γεωμετρική σχεδόν διάταξη και πραγματοποιεί μια εντυπωσιακή αντίστιξη μεταξύ απαγγελίας-όρχησης, που καταπλήσσουν τους θεατές στις μνημειώδεις παραστάσεις της Ηλέκτρας το 1936, του Ιππόλυτου το 1937 και των Περσών το 1939. 


Στην προσπάθειά του για απόδοση του αρχαίου δράματος, στηρίχτηκε πολύ στο σκηνογράφο Κλεόβουλο Κλώνη, ο οποίος προσπαθώντας να αξιοποιήσει τις δυνατότητες εικαστικής παρέμβασης στην παράσταση που του παρέχει ο ανοιχτός υπαίθριος χώρος, εισάγει τη λύση της «σχηματοποιημένης σκηνογραφίας με αρχιτεκτονική δομή». Εκμεταλλεύεται τα ίδια τα σωζόμενα αρχαία ερείπια της σκηνής και το βωμό, παραθέτοντας μόνο μικρά σκηνικά αντικείμενα λειτουργικής σκοπιμότητας (αγγεία) (Φεσσά-Εμμανουήλ, 1999: 43). Επηρεασμένος από την άποψη ταύτισης του τραγικού στοιχείου με το επιβλητικό της μορφολογικής του απόδοσης (που αποδεχόταν και ο Φώτος Πολίτης), εισηγείται ένα είδος απλοποιημένου νεοκλασικισμού που ευνοεί και ενισχύει τη σκηνική ανάπτυξη του αρχαίου δράματος, σύμφωνα με τα ιδεολογικά και αισθητικά στερεότυπα που είχαν ήδη διαμορφώσει οι θεατές για την πρόσληψη του αρχαίου τραγικού λόγου.

Σ’ αυτά έρχεται να προστεθεί και η συμβολή του ενδυματολόγου Αντώνη Φωκά που αξιοποιεί τις αρχές που πρώτη δημιούργησε η Εύα Πάλμερ-Σικελιανού. Στηρίζεται και αυτός στη λαϊκή υφαντική παράδοση την οποία εξυψώνει, δίνοντάς της μια αίσθηση νεοκλασικιστικού πνεύματος, που συνδέει τη σύγχρονη παράδοση με την αρχαία κληρονομιά. Χρησιμοποιεί τεχνικές ύφανσης γνωστές από τη λαϊκή υφαντική και υφάσματα που να πλαισιώνουν αρμονικά το σώμα του ηθοποιού και να ταυτίζονται με την κίνησή του (οι πτυχώσεις ακολουθούσαν το βάδισμα), με χρώματα και σχέδια εμπνευσμένα από τη φύση. (Φεσσά-Εμμανουήλ, ο.π.) Ο χορός των γυναικών «ήταν ντυμένος με σκούρο χιτώνα που ερχόταν σε αντίθεση με το ανοιχτόχρωμο ιμάτιο που προστέθηκε από πάνω. Σκούροι χιτώνες χωρίς ιδιαίτερο διάκοσμο ήταν τα κοστούμια για την Κατίνα Παξινού και την Ελένη Παπαδάκη στους ρόλους της Ηλέκτρας και της Κλυταιμνήστρας αντίστοιχα» (Κοντογιώργη, 2000: 76)
Στην μεταπολεμική περίοδο, ακολούθησαν πλήθος από σκηνοθετικές απόψεις και σκηνικές ερμηνείες των τραγωδιών του Σοφοκλή, που, ευνοημένες από το θεσμό των καλοκαιρινών Φεστιβάλ, παρουσίασαν στους Έλληνες και ξένους θεατές ποικίλες εκδοχές του τραγικού μύθου και των τραγικών προσώπων, που εμφανίζονται στα έργα του συγκεκριμένου τραγικού ποιητή. Ανάμεσα σ’ αυτές, για ποικίλους λόγους, μπορούμε να σταθούμε αντιπροσωπευτικά στον Οιδίποδα Τύραννο το 1955 στην Επίδαυρο και τον Οιδίποδα επί Κολωνώ το 1958 στον ίδιο χώρο σε σκηνοθεσία Αλ.Μινωτή, με τον ίδιο και την Κ.Παξινού στους κύριους ρόλους. Είναι ακόμα η Ηλέκτρα που παρουσίασε το 1972 ο Σπ.Ευαγγελάτος με το Εθνικό Θέατρο, τονίζοντας την ιδιαιτερότητα των μελών του χορού, που αν και απαρτίζουν ένα ομοιογενές σύνολο διατηρούν την ατομική τους υπόσταση και η Ηλέκτρα του Γ.Σεβαστίκογλου το 1982 με το Εθνικό Θέατρο. Ακόμα πιο σύγχρονες παραστάσεις με ιδιαίτερο ενδιαφέρον, μπορεί να θεωρηθούν η Αντιγόνη το 1992 από τον Λευτέρη Βογιατζή, στον μικρό εσωτερικό χώρο της νέας Σκηνής, η Ηλέκτρα του Ν.Διαμαντή επίσης στον κλειστό χώρο του θεάτρου Σημείο το 1996 και το ίδιο έργο σε σκηνοθεσία Μ.Μαρμαρινού το 1998 από το θίασο Διπλούς Έρως στην Επίδαυρο.

Στις παραστάσεις αυτές, πρέπει ακόμα να προστεθούν και άλλες που δόθηκαν από ελληνικούς ή ξένους θιάσους κάτω από τη σκηνοθετική επίβλεψη ξένων σκηνοθετών, οι οποίες έκαναν τους Έλληνες θεατές κοινωνούς των γενικότερων τάσεων και προσανατολισμών που υπάρχουν σε διεθνές επίπεδο, σε σχέση με την ερμηνεία του αρχαίου δράματος και του Σοφοκλή πιο συγκεκριμένα.

Ανάμεσα σ’ αυτή την κατηγορία παραστάσεων, μπορούμε να συμπεριλάβουμε τον Οιδίποδα Τύραννο σε σκηνοθεσία Ρόμπερτ Στούρουνα το ….. με την Τζένη Καρέζη και τον Κ.Καζάκο, το ίδιο έργο σε σκηνοθεσία Πήτερ Χολ το …. στην Επίδαυρο, την Ηλέκτρα το ….. σε σκηνοθεσία Γιούρι Λιουμπίμοφ στο Μέγαρο Μουσικής Αθηνών, με έντονα τα μπρεχτικά στοιχεία της αποσταστιοποιητικής τεχνικής. Το σύνολο των παραστάσεων που αναφέρθηκαν (όπως φυσικά και άλλες που δε μνημονεύτηκαν), αποτέλεσαν τους οδοδείκτες που χάραξαν την «οδό Σοφοκλέους», η οποία παράλληλα με αυτές του «Αισχύλου», «Ευριπίδου» και «Αριστοφάνους» σηματοδοτούν τη σκηνική προσέγγιση του αρχαιοελληνικού από το νεοελληνικό θέατρο.

Αλλά, όπως επισημάναμε και στην αρχή της εισήγησής μας, η έννοια «θέατρο» σημαίνει εξίσου με τη σκηνική και τη δραματική παραγωγή. Τα πρωτότυπα δηλαδή έργα που γράφονται, στηριζόμενα στα γνωστά αρχαιοελληνικά (σοφόκλεια στην περίπτωσή μας) δράματα.

Μια παρόμοια έρευνα, οφείλει να επισημάνει τους μηχανισμούς «πρόσληψης» της προγενέστερης δραματουργίας (υπό μορφή προτύπου ή αρχετύπου) από τη μεταγενέστερη και να εντοπίσει τους τρόπους δια των οποίων το παρελθόν ενσωματώνεται στο παρόν, αφομοιώνεται απ’ αυτό και προκαλεί νέες δημιουργίες, σε άμεση ή έμμεση αναφορά και εξάρτηση προς την αρχική πηγή, τις τραγωδίες του Σοφοκλή.

Αυτού του είδους η ανάλυση, έχει επίσης να μας παρουσιάσει πλούσια συγκομιδή, αφού εντοπίζεται ένας αριθμητικά αξιοπρόσεκτος και ποιοτικά αξιόλογος αριθμός έργων, τα οποία μπορεί να χαρακτηρισθούν ως προϊόντα λανθανόντων ή συνειδητών επιδράσεων που νεοέλληνες δραματικοί συγγραφείς και λογοτέχνες, έχουν δεχθεί από το σοφόκλειο έργο.

Μια πρώτη καταγραφή, έχει να μας προτείνει είκοσι τουλάχιστον έργα, τα οποία χρονολογικά εντάσσονται από το τέλος του 19ου μέχρι τις αρχές του 21ου αιώνα, αποτελώντας άμεσες αναφορές σε συγκεκριμένα κείμενα του Σοφοκλή, ενώ, αν η έρευνά μας συμπεριλάβει και άλλα, στα οποία δεν είναι σαφής η πηγή προέλευσης, αφού η διαπραγμάτευση του αρχαίου μύθου εμφανίζεται εξίσου και στις τραγωδίες των άλλων δύο τραγικών ποιητών, του Αισχύλου και του Ευριπίδη, τότε το εύρος της νεότερης παραγωγής αυξάνει θεαματικά. Ξεκινώντας από μια αρχική διαπίστωση, μπορούμε να επισημάνουμε ότι η πρόσληψη των έργων του Σοφοκλή από τους νεοέλληνες συγγραφείς και ο τρόπος αξιοποίησής τους απ’ αυτούς, ποικίλει. Άλλοτε δηλαδή διαπιστώνεται μια απλή, μιμητική επανάληψη των αρχαίων προτύπων, ενώ άλλοτε επισημαίνεται η λειτουργικότητα των μυθολογικών αρχετύπων και η δημιουργική παρέμβαση των νεότερων δραματουργών σ’ αυτά. Άλλοτε παρατηρείται μια απλή επιφανειακή επίδραση, ενώ άλλοτε μια εσωτερική συνάφεια διακειμενικού και μεταθεατρικού τύπου. Ανάλογα δηλαδή με τα κοινωνικά, αισθητικά, πολιτισμικά και ιδεολογικά δεδομένα της εποχής, τις ιδιαιτερότητες του νεότερου δημιουργού και τις προσδοκίες του κοινού στο οποίο απευθύνεται η συγκεκριμένη δημιουργία, εντοπίζονται πρωτότυπα έργα που μετασχηματίζουν τα αρχαία τους πρότυπα και μορφοποιούν ένα γόνιμο διάλογο του παρόντος με το παρελθόν. Κάποια από αυτά διαθέτουν τα στοιχεία μιας παραδοσιακής γραφής, που ανασυνθέτει το πρότυπό της μένοντας προσκολλημένη σ’ αυτό, ενώ κάποια άλλα οδηγούνται σε νεοτερικές και μεταμοντέρνες εκδοχές των αρχετύπων τους, μέσα από μια διακειμενική ή συνεικονιστική λειτουργία του σοφόκλειου λόγου.

Αν επιχειρήσουμε μια πρώτη θεματική κατάταξη των νεότερων έργων, μπορούμε να επισημάνουμε ότι τουλάχιστον δεκατέσσερα από αυτά αναφέρονται στον Θηβαϊκό κύκλο. Συγκεκριμένα πρόκειται για τα: Το Φρόνημα των πρώτων χριστιανών του Αντ.Αντωνιάδη (1870), Οιδίπους και Σφιγξ του Αχ.Καραβία (1887), Αντιγόνη του Γ.Σπυριδάκη (1947), Ιοκάστη του Αλ.Μάτσα (1952), Αντιγόνη της Κατοχής του Ν.Περγιάλη (1960), Αντιγόνη ή νοσταλγία της τραγωδίας της Μ.Λαμπαδαρίδου-Πόθου (1967), Ιοκάστης διασυρμός της O.Odin [Οδύλη Συγγρού) (1969), Ισμήνη του Γ.Ρίτσου (1972), Τειρεσίας του Γ.Ρίτσου (1975), Ισμήνης κάθαρση του Β.Τερτίπη (1978), Γωνία ποτάμι και γέφυρα του Δημ.Χριστοδούλου (1979), Αντιγόνη ή το τέλος της αυταπάτης της Μ.Κέκκου (1992), Πάροδος Θηβών του Ι.Καμπανέλλη (1992) και Ο δολοφόνος του Λάιου και τα κοράκια του Μ.Ποντίκα (2004). Από αυτά τέσσερα έργα στηρίζονται στον Οιδίποδα Τύραννο, εφτά στην Αντιγόνη, ενώ τρία είναι γενικά.

Στον Τρωικό κύκλο αναφέρονται τα ακόλουθα εφτά έργα: Αίας του Γ.Ρίτσου (1972), Γιατί ο Φιλοκτήτης πήγε στην Καλαβρία να γιάνει το πόδι του του Κ.Βλασσόπουλου (1982), Ηλέκτρα του Κύπρου Χρυσάνθη (1960) [αρχική γραφή από τον Ανδρέα Κούρο το 1940], Κλυταιμνήστρα; του Ανδ.Στάικου (1974), Το τόξο του Δημ.Χριστοδούλου (1959), Φιλοκτήτης του Γ.Ρίτσου (1965) και Φιλοκτήτης του Β.Ζιώγα (1975). Από αυτά τέσσερα αφορούν στο πρόσωπο του Φιλοκτήτη και ένα του Αίαντα.

Το σύνολο της νεοελληνικής δραματικής παραγωγής που στηρίζεται στον Σοφοκλή ολοκληρώνεται με το έργο Διηάνειρα-Ηρακλής καιόμενος του Παν.Τσερδάνη (1993).

Απ’ ό,τι εύκολα διαπιστώνεται, ο «διάλογος» μεταξύ των νεοελλήνων συγγραφέων και των τραγωδιών του Σοφοκλή, είναι σταθερός και μακροχρόνιος. Αρχίζει από το 1870, όταν ο Αντ.Αντωνιάδης καταθέτει στον Βουτσιναίο ποιητικό διαγωνισμό το έργο του Το φρόνημα των πρώτων χριστιανών, το οποίο βραβεύεται, ενώ το ίδιο σχεδόν έργο με διαφορετικό τίτλο (Χριστιανή Ευγενία) είχε αποτύχει λίγα χρόνια νωρίτερα (1862) στον ίδιο διαγωνισμό λόγω της μιμητικής του εξάρτησης από την Αντιγόνη, όπως είχε επισημάνει η κριτική επιτροπή. Αν στα υπό εξέταση έργα συνυπολογίσουμε και την πεζή μετάφραση του Φιλοκτήτη του Σοφοκλή που έκανε το 1818 ο Νικ.Πίκκολος (και την παράσταση του ίδιου έργου στην Οδησσό από μαθητικό θίασο), εντασσόμενη στην προσπάθεια των εκπροσώπων του Διαφωτισμού να φέρουν σε επαφή το νεότερο ελληνισμό με την αρχαιότητα και να θερμάνουν τον πόθο των υποδούλων Ελλήνων για την ανάσταση του γένους, τότε διαπιστώνεται ότι η επίδραση του Σοφοκλή ανάγεται στην πρώιμη φάση ανάπτυξης του νεοελληνικού θεάτρου. Ως terminus ante quem, μπορούμε να θεωρήσουμε το έτος 2004, όταν δημοσιεύεται το έργο Ο δολοφόνος του Λάιου και τα κοράκια του Μαρ.Ποντίκα, το οποίο ανεβαίνει επίσης τον ίδιο χρόνο στη σκηνή του θεάτρου Στοά.

Αν επιχειρήσουμε μια ειδολογική κατάταξη των έργων που αναφέραμε, μπορούμε να παρατηρήσουμε ότι τα νεοελληνικά έργα εντάσσονται σε διαφορετικές κατηγορίες όχι μόνο του δραματικού, αλλά και γενικότερα του λογοτεχνικού λόγου. Ενδεικτικά, μπορούμε να αναφέρουμε τους ποιητικούς μονολόγους του Γ.Ρίτσου Αίας, Ισμήνη, Τειρεσίας και Φιλοκτήτης, το φιλοσοφικό-θεατρικό δοκίμιο Αντιγόνη του Γ.Σπυριδάκη, τις τραγωδίες Το φρόνημα των πρώτων Χριστιανών του Αντ.Αντωνιάδη, Το τόξο του Δημ.Χριστοδούλου και Ιοκάστη του Αλ.Μάτσα, αλλά και τις παρωδίες Γωνία ποτάμι και γέφυρα του Δημ.Χριστοδούλου και Γιατί ο Φιλοκτήτης πήγε στην Καλαβρία να γιάνει το πόδι του του Κ.Βλασσόπουλου.

Ως προς τη θεματική και τον τρόπο προσέγγισης των προτύπων τους, μπορούμε να πούμε ότι υπάρχει σαφώς μια ψυχολογίζουσα, μέχρι και ψυχαναλυτική προσέγγιση, η οποία εμφανίζεται ενδεικτικά στην Αντιγόνη ή το τέλος της αυταπάτης της Μ.Κέκκου, την Ιοκάστη του Αλ.Μάτσα, την Ισμήνη του Γ.Ρίτσου, ενώ κάποτε είναι προφανής και ο κοινωνιολογικός χαρακτήρας ως προς την αιτιολόγηση της δράσης, όπως στην Αντιγόνη ή η νοσταλγία της τραγωδίας της της Μαρίας Λαμπαδαρίδου-Πόθου και Το Τόξο του Δημ.Χριστοδούλου.
Τέλος, ως προς τον τρόπο αξιοποίησης του τραγικού μύθου, διαπιστώνεται ότι στα περισσότερα υπό εξέταση έργα, παραμένουν αναλλοίωτα τα δομικά χαρακτηριστικά των έργων του Σοφοκλή, αντιπροσωπεύοντας κατ’ αυτό τον τρόπο μια παραδοσιακή διαχείριση του θέματος, η οποία εντάσσεται μέσα στα πλαίσια των «επιδράσεων» και της «μίμησης» κάποιου προτύπου, από κάποιο μεταγενέστερο δημιούργημα. Σ’ αυτή την κατηγορία μπορούμε να συμπεριλάβουμε τα: Το φρόνημα των πρώτων χριστιανών του Αντ.Αντωνιάδη, Αντιγόνη του Γ.Σπυριδάκη, Ηλέκτρα του Κύπρου Χρυσάνθη, Ιοκάστη του Αλ.Μάτσα, Οιδίπους και Σφιγξ του Αχιλ. Καραβία, Διηάνειρα-Ηρακλής καιόμενος του Παν. Τσερδάνη. Πρόκειται για δημιουργίες οι οποίες, όπως και άλλες που αναφέρθηκαν προηγουμένως κατατασσόμενες σε διαφορετικές ειδολογικές ή θεματολογικές ομάδες, διαθέτουν έντονο ιστορικό και φιλολογικό χαρακτήρα, με συνέπεια την υποβάθμιση της θεατρικότητάς τους και την προβληματική έως αδύνατη σκηνική τους απόδοση. Αποτελούν λοιπόν, στο μεγαλύτερο μέρος τους, προϊόντα περισσότερο λογοτεχνικής και λιγότερο θεατρικής προέλευσης, που φυσικά αντιπροσωπεύουν παραστατικά ποικίλες εκδοχές των επιδράσεων που άσκησαν οι τραγωδίες του Σοφοκλή στους νεοέλληνες λογοτέχνες και δραματικούς συγγραφείς. Τα έργα αυτά όμως, είτε δεν είδαν ποτέ το φως της σκηνής, είτε παρουσιάστηκαν σε μικρό αριθμό παραστάσεων και έγιναν αντικείμενο συζητήσεων για περιορισμένο μόνο αριθμό θεατών. Αλλά ακόμα και σε περίπτωση που διαθέτουν αρκετές θεατρικές αρετές και αντιμετωπίστηκαν κατ’ αυτόν τον τρόπο από την κριτική, ο ρόλος που έπαιξαν στη διαμόρφωση κάποιων γενικότερων τάσεων στη νεοελληνική δραματουργία, θεωρείται περιορισμένος. Ακόμα, σε τελευταία ανάλυση, κι αν αντιπροσωπεύουν κάπως ιδιαίτερες περιπτώσεις πρόσληψης του αρχαίου δράματος από το νεότερο ελληνικό θέατρο με οποιαδήποτε μορφή κι αν γίνεται αυτό, όπως χαρακτηριστικά στην Ισμήνη του Γ.Ρίτσου, στην Αντιγόνη της Μ.Κέκκου, στο Γωνία ποτάμι και γέφυρα του Δημ.Χριστοδούλου, στην Αντιγόνη της Κατοχής του Νοτ.Περγιάλη, στη Διηάνειρα-Ηρακλής καιόμενος του Παν.Τσερδάνη, ακόμα κι αν θεωρηθούν ως απόπειρες επαναπροσέγγισης και αναδιαπραγμάτευσης του τραγικού μύθου, κάτω από το πρίσμα των δεδομένων της σύγχρονης εποχής, εξακολουθούν να παραμένουν στο επίπεδο μονοδιάστατων, παραδοσιακών προσεγγίσεων στον τραγικό μύθο.

Οι πιο αξιόλογες και πρωτότυπες περιπτώσεις έργων στα οποία οι νεοέλληνες θεατρικοί συγγραφείς διαλέγονται με τα έργα του Σοφοκλή είναι η Κλυταιμνήστρα; του Ανδρ.Στάικου, ο Φιλοκτήτης του Βασ.Ζιώγα, η Πάροδος Θηβών του Ιάκ.Καμπανέλλη και Ο δολοφόνος του Λάιου και τα κοράκια του Μαρ.Ποντίκα. Τα έργα αυτά ανέβηκαν με επιτυχία στη σκηνή, έγιναν αποδεκτά από το κοινό που τα παρακολούθησε, προβλημάτισαν την κριτική που ασχολήθηκε μαζί τους και γενικότερα επέδρασαν καταλυτικά στην εμφάνιση κάποιας ιδιαίτερης «τάσης» στην αντιμετώπιση και την πρόσληψη του τραγικού μύθου από τους σύγχρονους δημιουργούς.

Γιατί η έννοια της «υποδοχής» ή «πρόσληψης» ενός θεατρικού συγγραφέα ή μιας δραματουργίας, μιας προγενέστερης ή αλλότριας πολιτισμικής παραγωγής, από μια μεταγενέστερη δημιουργία, εντοπίζεται κυρίως στον τρόπο και τους μηχανισμούς δια των οποίων το παρελθόν ενσωματώνεται στο παρόν, αφομοιώνεται απ’ αυτό και προκαλεί νέα έργα, άμεσης ή έμμεσης αναφοράς και εξάρτησης προς την αρχική πηγή, υπό μορφή «προτύπου» ή «αρχετύπου». Κατ’ αυτό τον τρόπο, η νεοελληνική δραματική παραγωγή έχει να παρουσιάσει ποικιλόμορφα δείγματα επιδράσεων που έχει δεχθεί από συγκεκριμένα έργα του αρχαίου τραγικού ποιητή, ο οποίος είναι στο επίκεντρο της εργασίας μας. Τα δραματικά αυτά κείμενα βρίσκονται σε προφανή ή υπαινικτική σχέση με τη σοφόκλειο δραματουργία, αποτελώντας άλλοτε μιμήσεις και αντιγραφές, άλλοτε διακείμενα και άλλοτε συνεικονίσεις των αρχαίων προτύπων τους.

Αντίθετα δηλαδή με την παραδοσιακή διαχείριση του τραγικού μύθου και την αντιμετώπιση της αρχαίας τραγωδίας η οποία εκινείτο μέσα στα πλαίσια της «μίμησης» ή της «επίδρασης» ενός προτύπου σ’ ένα μεταγενέστερο έργο, η σύγχρονη νεοτερική ή ακόμα και μεταμοντέρνα γραφή, πορεύεται διαφορετικά. Παύει να τοποθετείται στη θέση του παθητικού «δέκτη» που υφίσταται τις επιδράσεις του όποιου προτύπου (σε θέση «πομπού») και να αντιπροσωπεύει μια δημιουργία που μόνο ως προϊόν μονόδρομης επενέργειας μπορεί να θεωρηθεί. Στη θέση της αναπτύσσεται μια σύνθετη επικοινωνία, διαδραστικού τύπου, η οποία ενεργοποιεί τον αποδέκτη, και τον μετατρέπει έμμεσα σε πομπό, ο οποίος από τη διάσταση του ετεροκαθορισμού περνά σ’ εκείνο της αυτοαναφορικότητας. Το νέο, κατ’ αυτό τον τρόπο, δημιουργούμενο κείμενο, χωρίς να αποσιωπά ούτε να αποκρύπτει τα συνειδητά ή λανθάνοντα «δάνεια» και τις «οφειλές» του προς το πρότυπο, επενεργεί ως αναμεταδότης, ως διάμεσο, που ανατροφοδοτεί και ανασημασιοδοτεί την επικοινωνία του σύγχρονου κοινού με το πρότυπο, ή το αρχέτυπο στο οποίο στηρίζεται. Μια τέτοια διεργασία μετατρέπει τη νεότερη δημιουργία σε προϊόν σύζευξης υπερκειμενικών ή διακειμενικών στοιχείων, τα οποία αντιστοιχούν στη διαχρονικότητα και διαπολιτισμικότητα του αρχαίου τραγικού λόγου. Κατ’ επέκταση, δι’ αυτής συντελείται μια ουσιαστική επαφή του παρόντος με το παρελθόν, που (τουλάχιστον ως προς τη νεοελληνική δραματουργία), αποτελεί ένα δομικό στοιχείο της πολιτισμικής της ταυτότητας, μέσα στη χρονική της ετερότητα από τον αρχαίο κόσμο, σταθερό άλλωστε ζητούμενο για το νεότερο ελληνισμό στο σύνολό του. 

Τέτοιες είναι οι περιπτώσεις έργων που μόλις αναφέρθηκαν όπως ηΚλυταιμνήστρα; του Στάικου και ο Φιλοκτήτης του Ζιώγα, η Πάροδος Θηβών του Καμπανέλλη και Ο δολοφόνος του Λάιου και τα κοράκια του Ποντίκα. Σ’ αυτά οι σύγχρονοι Έλληνες συγγραφείς με τρόπο πιο σύνθετο, παρουσιάζουν μια διαφορετική, αντιμετώπιση του τραγικού μύθου, αντίστοιχα με τις γενικότερες τάσεις στο παγκόσμιο Θέατρο. Ακολουθώντας τα δεδομένα των μεταμοντέρνων τάσεων στο θεατρικό λόγο, οι συγγραφείς αυτοί δεν τοποθετούνται σε άμεση αντίστιξη προς τα συγκεκριμένα αρχαιοελληνικά πρότυπα της τραγωδίας. Αντίθετα διαλέγονται με τους ήρωες και τα έργα που διαχρονικά έχουν κατά ποικίλους τρόπους εκφράσει τα αρχέτυπα του τραγικού Θεάτρου της αρχαιότητας, παρουσιάζοντας μια σύνθεση που χαρακτηρίζεται εύστοχα με τον όρο διακείμενο, αφού εμπεριέχει αφομοιωμένα στοιχεία από το σύνολο σχεδόν των αυθεντικών προτύπων. (Σιαφλέκης, 1996: 153,166)

Η κατανόηση επομένως του σύγχρονου έργου, στο οποίο ο μύθος, αποδομημένος στα επιμέρους στοιχεία του, τα μυθήματα, διαχέεται και εξακτινώνεται μέσα στη δραματική σύνθεση του σύγχρονου συγγραφέα, μόνο έμμεσα διαπιστωνόμενος και αναγνωριζόμενος από τη συνείδηση του αναγνώστη/θεατή, προϋποθέτει την άμεση και έμμεση γνώση της ιστορικής πορείας του τραγικού μύθου, αφού αυτός (όπως εμφανίζεται στο πιο κοντά προς εμάς κείμενο), δεν είναι παρά το σύνολο των εκδοχών που το έργο έχει λάβει διαχρονικά. Αυτή η σύλληψη που χαρακτηρίζει το έργο των κορυφαίων εκφραστών του μεταμοντερνισμού (Χ.Μίλερ, Μπ.Στράους, Στ. Μπέρκοφ, Γ. Μισίμα), εμφανίζεται αντιπροσωπευτικά και στις δημιουργίες των σύγχρονων ελλήνων συγγραφέων. 

Αρχή γίνεται από τον ποιητή Γ. Ρίτσο, ο οποίος στους δραματικούς μονολόγους του Ορέστης (1966), Αγαμέμνων (1966-1970), Η επιστροφή της Ιφιγένειας (1971-72) από την ποιητική συλλογή του Τέταρτη Διάσταση συνδέει τα μυθολογικά δεδομένα με τη σύγχρονη ελληνική πραγματικότητα, εκφράζοντας αντιπροσωπευτικά τις προσδοκίες και τα ενδιαφέροντα της κοινωνίας του με έντονα ποιητικό και ελάχιστα θεατρικό τρόπο, γεγονός που ευθύνεται για την μεγάλη καθυστέρηση στη σκηνική τους απόδοση που πραγματοποιείται πολύ μεταγενέστερα από το χρόνο συγγραφής και δημοσίευσής τους . (Colakis, 1984: 117-130)

Κάτι παρόμοιο χαρακτηρίζει το έργο Κλυταιμνήστρα; του Α. Στάικου που παρουσιάζεται από το θίασο Εποχή του Β. Παπαβασιλείου την χειμερινή περίοδο 1986-87. Σ’ αυτό ο συγγραφέας χρησιμοποιώντας την τεχνική του μεταθεάτρου καταφέρνει να συνδέσει με ιδιαίτερα εύστοχο τρόπο το ηρωικό παρελθόν του μύθου των Ατρειδών, με την πεζή και κάποτε θλιβερή σύγχρονη ελληνική πραγματικότητα. Δύο αποτυχημένες ηθοποιοί, μάνα και κόρη, βιώνουν την παρακμιακή σχέση τους μέσα από μια πραγματική ερωτική αντιζηλία, η οποία αντιστοιχεί με τη θεατρική κατάσταση που υποδύονται ως ηρωίδες των τραγωδιών του Σοφοκλή και  Αισχύλου, αναφορικά με τη διεκδίκηση του Αίγισθου, ως προσώπου που προκαλεί την ερωτική αντιδικία τους. Η σχέση αυτή με τα πιθανά και ενδεχόμενα συμφραζόμενά της (που αιτιολογούν άλλωστε και το ερωτηματικό στον τίτλο του έργου), εκφράζει χαρακτηριστικά τη διακειμενική παρουσία του αρχαιοελληνικού μύθου από τον Αισχύλο και τον Σοφοκλή μέχρι τον Χόφμανσταλ και τη σύγχρονη Ελλάδα. (Πατσαλίδης, 2000: 469-471)

Το τρίτο από τα μονόπρακτα, έχει τίτλο Πάροδος Θηβών. Σ’ αυτό ο Ι.Καμπανέλλης εγκαταλείπει τον Μυκηναϊκό κύκλο και στρέφεται στο Θηβαϊκό, συνδέοντας με μαεστρία τον Οιδίποδα Τύραννο με την Αντιγόνη, αφού οι ήρωες του δικού του έργου είναι ο βοσκός που έσωσε τον Οιδίποδα από το θάνατο, χαρίζοντάς του τη ζωή και ο γιος του, ο οποίος ήταν ο στρατιώτης που πήγε την είδηση στον Κρέοντα ότι η Αντιγόνη παρέβηκε την εντολή του και έθαψε τον αδελφό της. Μέσα από αυτήν την οικογένεια του Φύλακα που ζει απομονωμένη κάπου έξω από τη Θήβα, αρκετά μακριά ώστε να προφυλάγεται από το κακό που συμβαίνει εκεί, αλλά και αρκετά κοντά, ώστε να αντιλαμβάνεται τα διαδραματιζόμενα, ο Καμπανέλλης βρίσκει την ευκαιρία να μιλήσει για την τραγωδία των μικρών. Στο περιθώριο της δράσης των μεγάλων (Οιδίποδας, Ιοκάστη, Λάιος, Κρέων, Αντιγόνη, Ετεοκλής, Πολυνείκης), εμφανίζεται στο προσκήνιο η δράση των καθημερινών, πεζών ανθρώπων, με τις προσωπικές σχέσεις και τα προβλήματά τους, όπως αυτά που αντιμετωπίζουν ένας γέρος βοσκός, ένας ανώνυμος στρατιώτης με τη γυναίκα και την κόρη του (Γραμματάς, 1996: 47-48). Κατ’ αυτόν τον τρόπο η μοίρα των Λαβδακιδών, προβάλλεται από το συγγραφέα ποιοτικά ισότιμη σχεδόν με αυτή του άσημου και αδικαίωτου Θεράποντα και του γιου του, που συνιστούν μια έκφραση ενός τραγικού μεγαλείου διαφορετικού είδους. 

Ο αρχαιοελληνικός τραγικός μύθος, αποτελεί πηγή έμπνευσης και για τον Β.Ζιώγα, ο οποίος ήδη από το 1960 με το έργο Η καλή μου μάνα η Κλυταιμνήστρα αναπαράγει και μεταγράφει δραματικά το θέμα της Ιφιγένειας εν Αυλίδι. Αλλά μια παρόμοια σύνθεση στοιχείων του κλασικού τραγικού μύθου με τη σύγχρονη ελληνική πολιτιστική παράδοση, παρουσιάζει και ο Φιλοκτήτης του ίδιου συγγραφέα. Στηριζόμενος στο ομότιτλο του Σοφοκλή το σύγχρονο έργο, διατηρεί τα βασικά δομικά του γνωρίσματα: ο χώρος, το κεντρικό πρόσωπο του ομώνυμου ήρωα, η αιτία του πάθους του. Σ’ αυτά όμως προσθέτονται πρόσωπα από τη θρησκευτική παράδοση του χριστιανικού μοναχισμού και δημιουργούνται καταστάσεις οι οποίες συνδέουν το πνεύμα της τραγωδίας με τα ζητούμενα του σύγχρονου κόσμου, σε μια σύζευξη αντιπροσωπευτική των έργων της συγκεκριμένης κατηγορίας.

Η πιο πρόσφατη ανάπλαση του μύθου του Οιδίποδα αποτελεί το θέμα του έργου του Μ.Ποντίκα Ο δολοφόνος του Λάιου κα τα κοράκια (2004). Ο συγγραφέας διαλέγεται με το σοφόκλειο πρωτότυπο, θέτει ερωτήματα και δίνει απαντήσεις με σκόπιμα κενά και αμφισημίες, που επαυξάνουν την πολυδύναμη σημείωση του αρχετύπου: ένας σύγχρονος άντρας που πήγε για κυνήγι να σκοτώσει λύκους, συναντά το Λάιο στο γνωστό τρίστρατο, κοντά στη Δαύλια. Επαναλαμβάνεται η γνωστή σκηνή και ο άντρας σκοτώνει το Λάιο με επαναληπτική καραμπίνα. Ο ίδιος γνωρίζει την ύπαρξη του μύθου του Οιδίποδα και του περνά η υποψία ότι είναι εκείνος. Επικαλούμενος πλήθος αποδεικτικών στοιχείων πείθεται και πείθει ότι δεν ταυτίζεται με τον ήρωα του Σοφοκλή. Για μια όμως ακόμα φορά, στο τέλος, η «μοίρα» παίζει το δικό της παιχνίδι.

Το μυθολογικό παρελθόν και το ιστορικό παρόν (εμφύλιος πόλεμος), η λογική και το παράλογο, τα μυθικά και παραμυθιακά μοτίβα (πουλί που μιλά με ανθρώπινη μορφή) συμφύρονται στο πρόσωπο της Γυναίκας-Κόρακα, που αντιπροσωπεύει τον Τειρεσία και την αναπόδραστη παρουσία της «ειμαρμένης» εξίσου στην αρχαιοελληνική τραγωδία, όπως και στο σύγχρονο νεοελληνικό αλλά (και παγκόσμιο) δράμα.
Όπως συμπερασματικά διαπιστώνεται, ύστερα από την ανάλυση που προηγήθηκε, η «οδός Σοφοκλέους» στο Νεοελληνικό Θέατρο είναι μακρά και πολυσύχναστη. Αντιπροσωπεύεται τόσο από εμβληματικές παραστάσεις, όπως αυτή του Οιδίποδα Τυράννου του Φώτου Πολίτη το 1919 και της Ηλέκτρας του Δημ.Ροντήρη το 1936, που σηματοδότησαν την μετέπειτα πορεία της σκηνοθεσίας αρχαίου δράματος, όσο και από πρωτότυπα δραματικά κείμενα, τα οποία με τον τρόπο τους αποτελούν εξαιρετικά δείγματα μιας γόνιμης επίδρασης και ενός διακειμενικού διαλόγου του παρόντος με το παρελθόν.

Η οδός όμως αυτή, δεν είναι η μόνη. Δίπλα της, παράλληλα μ’ αυτήν υπάρχουν και εκείνες του «Αισχύλου» και του «Ευριπίδη» που, όπως και στην καθαρά πολεοδομική/χωροταξική τους θέση στο κέντρο της Αθήνας, έτσι και στη σκηνική/δραματουργική τους ανάπλαση αντιπροσωπεύουν το εννοιολογικό, αισθητικό και αξιακό πλέγμα που στηρίζει και εξελίσσει διαχρονικά τον ελληνισμό στο σύνολό του. 

